SREDSTVIMA INFORMISANJA

Sarajevo, 29.03.2018.

**SAOPŠTENJE ZA JAVNOST**

**Javni servisi u predizbornoj kampanji 2016: BHRT izvještavao ujednačeno, RTRS i FTV pristrasni**

Sarajevo, 29. mart/ožujak 2018 – Javni servisi nisu ponudili građanima Bosne i Hercegovine dovoljno poštenih, ujednačenih i profesionalno kreiranih informacija u centralnim informativnim emisijama koje su emitovane u vrijeme predizborne kampanje 2016. godine. Najveća ujednačenost u predstavljanju političkih lidera i kandidata na izborima je zabilježena u dnevnicima BHRT-a, dok su RTRS i FTV pokazali određene nesrazmjere i favorizovanje određenih kandidata i lidera.

Ovo su ključni nalazi analize centralnih dnevnika tri Javna servisa emitiranih u predizbornoj kampanji za Lokalne izbore 2016. godine, koja je danas predstavljena u prostorijama Parlamentarne skupštine BiH.

„Analizom smo pratili lidere partija i kandidate na lokalnim izborima na način da smo mjerili minute i sekunde pojavljivanja u centralnim informativnim emisijama tri javna emitera, i to u periodu od 18. septembra do 9. oktobra 2016. godine“, rekla je generalna tajnica BH novinara **Borka Rudić** koja je predstavila rezultate analize.

„Istraživanje je matematički pokazalo da postoji politički uticaj na javne servise i o tome je potrebno javno govoriti kako bi se javni emiteri mogli bolje pripremiti za izbore te kvalitetnije i svestranije obaviti zadatke koji su pred njima“, rekao je pravnik i medijski ekspert **Mehmed Halilović** komentirajući nalaze istraživanja, te dodao kako je važno prepoznati i ispraviti greške kako javni servis ne bi još više gubio povjerenje javnosti.

„Vremena za zakonske promjene pred izbore je sve manje. Ukoliko ne bude izmjena prije predstojećih izbora, političari u BiH će pokazati da im nije cilj da imaju poštene i fer izbore. Ipak, mi se nadamo da će nas donosioci odluka demantovati“, rekao je Direktor Koalicije Pod lupom **Dario Jovanović**.

Predmet ovog istraživanja su medijski prilozi u centralnim informativnim emisijama tri javna radio-televizijska servisa u Bosni i Hercegovini: BHT, FTV i RTRS. U užem smislu, predmet istraživanja su izjave političkih subjekata na javnim servisima BiH, s ciljem da se utvrdi koliko su pažnje mediji posvetili informisanju za lokalne izbore.

U toku monitorisanog perioda, u izvještavanju tri javna servisa u BIH, upadljivo najviše prostora je RTRS posvetio izvještavanju o Miloradu Dodiku – 32min i 46s. Kada su u pitanju lideri druge

dvije velike političke partije u BiH, o Bakiru Izetbegoviću RTRS uopšte nije izvještavao, dok je Dragan Čović bio zastupljen u 31 sekundi sadržaja. Na FTV je, u istom periodu, zabilježeno pojavljivanje Milorada Dodika u 7min i 15s, zatim Bakira Izetbegovića u sadržajima trajanja 5min i 12s, dok je Dragan Čović bio prisutan u 1min 58s programa. U programu BHT-a zabilježena je najveća ujednačenost u zastupljenosti tri navedena političara: Bakir Izetbegović se pojavljivao u 1min 55 s; Dragan Čović u 1min 40s; a Milorad Dodik u 1min 52s.

Najvažniji podatak koji govori o profesionalnom odnosu javnih servisa je stav koji medij zauzima prilikom izvještavanja o kandidatima ili političarima. Ukupno 81 put je javni servis zauzeo pozitivan ugao gledanja na kandidata, što je svakako dokaz političkih pritisaka na medije. Isto se može reći i na 38 negativnih izvještavanja, što je takođe problem. Najmanje puta, ukupno 35, je medij zauzeo svoju pravu poziciju, a to je da bude fer, izbalansiran i objektivan u svom radu – publika je ta koja treba da donese stav o određenom kandidatu, a javni mediji trebaju igrati ulogu neutralne arene mišljenja, pogotovo tokom predizborne kampanje.

Monitoring je pokazao da su javni servisi prvenstveno davali prostor funkcionerima stranaka i trenutnim institucijama vlasti, te da su oni prvenstveno istupali kao funkcioneri svojih stranaka, a ne kao politički kandidati na izborima. Dokaz za to je podatak da su sva tri javna servisa 23 puta dali prostor kandidatima stranaka, a ukupno 131 put predsjednicima stranaka ili drugim javnim funkcionerima u BiH. U odnosu na ukupno posvećeno vrijeme u programu, nijedan od tri javna servisa nije izbalansirano izvještavao o kandidatima na lokalnim izborima u odnosu na njihovo izvještavanje o predsjednicima tri najuticajnije partije u BiH.

Zaključak je da postoji značajna razlika u profesionalizmu BHT-a, kao javnog servisa BiH u odnosu na entitetske javne servise. Navedeno dokazuje to da je u programu BHT-a zabilježena najveća ujednačenost u zastupljenosti tri političara: Milorada Dodika, Bakira Izetbegovića i Dragana Čovića.

Dopunski monitoring medija u predizbornoj kampanji za Lokalne izbore 2016. godine u Bosni i Hercegovini organizovan je s namjerom da se, praćenjem načina na koji mediji izvještavaju o kandidatima u tri javna servisa utvrdi da li i koliko oni doprinose da građani naprave informisan izbor, odnosno da li i koliko javni servisi obezbjeđuju građanima informacije koje bi im omogućile da svoj izbor političkih kandidata zasnuju na argumentima i ciljevima koji su im putem medija predstavljeni.

Analiza je realizirana u okviru projekta Monitoring medija u izbornom procesu koji za Koaliciju za slobodne i poštene izbore „Pod lupom“ u okviru BASE projekta provodi Konzorcij Udruženje BH novinari/BORAM***.***